Document ID: 31994R0792

Komisjoni määrus (EÜ) 792/94,
8. aprill 1994,
milles sätestatakse üksikasjalikud eeskirjad nõukogu määruse (EMÜ) 3118/93 kohaldamiseks omal kulul tegutsevate autoveo-ettevõtjate suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. oktoobri 1993. aasta määrust (EMÜ) 3118/93, millega kehtestatakse tingimused, mille kohaselt mitteresidendist vedajad võivad osutada liikmesriigis veose riigisisese autoveo teenuseid, [1] eriti selle artikli 1 lõiget 4,
ning arvestades, et:
kabotaažiload tuleks välja anda nii ettevõtjatele, kellel on õigus teha omal kulul autovedu, kui ka ettevõtjatele, kes teevad autovedu rendi või tasu eest;
vastuvõttev liikmesriik peaks lugema kabotaažiluba piisavaks tõendiks selle kohta, et ettevõtjal on õigus teha omal kulul autovedu kooskõlas esimese nõukogu 23. juuli 1962. aasta direktiivi (ühiste eeskirjade kehtestamise kohta kaupade autoveo teatavate liikide jaoks), [2] viimati muudetud määrusega (EMÜ) 881/92, [3]lisa punktiga 4;
kõiki määrusega (EMÜ) 3118/93 ettenähtud kabotaažilubade väljaandmise ja kasutamise tingimusi kohaldatakse omal kulul tehtava maantee-kabotaažveo suhtes;
käesolevat määrust tuleks kohaldada alates 1. jaanuarist 1994, et see hõlmaks ka kabotaažvedu, mis on juba määruse (EMÜ) 3118/93 alusel omal kulul tehtud,
ON VASTU VÕTNUD KÄESOLEVA MÄÄRUSE:
Artikkel 1
Ettevõtjatel, kellel on asukohaliikmesriigi õigusaktide kohaselt antud õigus teha selles liikmesriigis omal kulul autovedu, on õigus saada määruse (EMÜ) 3118/93 artiklis 2 nimetatud kabotaažiluba samadel tingimustel kui ettevõtjatel, kes teevad autovedu rendi või tasu eest.
Artikkel 2
Vastuvõtva liikmesriigi asutused peavad lugema kabotaažiluba piisavaks tõendiks selle kohta, et ettevõtjal on õigus teha omal kulul autovedu, nagu on määratletud esimese direktiivi lisa punktis 4.
Artikkel 3
Käesolev määrus jõustub Euroopa Ühenduste Teatajas avaldamise päeval.
Käesolevat määrust kohaldatakse alates 1. jaanuarist 1994.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. aprill 1994

Labels: 8